b'\n_START_ARTICLE_\nUrmelid\n_START_PARAGRAPH_\nUrmelid on sihtasutuse Tallinna Lastehaigla Toetusfond ja reklaamiagentuuri Imagine v\xc3\xa4ljam\xc3\xb5eldud olevused, kelle kujutistega on kaunistatud Tallinna Lastehaigla seinad._NEWLINE_Taustalegendi kohaselt on urmelid v\xc3\xa4ikesed, umbes p\xc3\xb6idlapikkused olendid, kes s\xc3\xbcnnivad ainult siis, kui keegi teeb s\xc3\xbcdamesttuleva heateo. Nad on loomult h\xc3\xa4belikud ja tagasihoidlikud ning eelistavad uudishimulike pilkude eest peitu pugeda. Kui urmelid midagi v\xc3\xb5i kedagi kardavad, t\xc3\xb5mbuvad nad kerra ja meenutavad siis kirsikive. V\xc3\xa4iksemad urmelid n\xc3\xa4evad v\xc3\xa4lja nagu kohevad karvased pallikesed. Nad on l\xc3\xb5busad, lustlikud ja seiklushimulised - just nagu tavalised lapsed. Vanemate urmelite karv on karmim ja liibub siledamalt vastu keha. Nemad k\xc3\xa4ituvad vaoshoitumalt ja tasakaalukamalt. \xc3\x9cldiselt ongi urmelid v\xc3\xa4ga targad ja heatahtlikud olendid. Kui neid l\xc3\xa4hemalt silmitseda, v\xc3\xb5ib m\xc3\xa4rgata, et nende pealael kasvab vahva moodustis \xe2\x80\x93 tundel. Kogu urmelite elutarkus koguneb tundlasse, ja seet\xc3\xb5ttu omandab see aja jooksul aina suuremad m\xc3\xb5\xc3\xb5tmed. Urmelitel on veel \xc3\xbcks imetabane omadus \xe2\x80\x93 nad oskavad suurep\xc3\xa4raselt kurbust ravida. Kui keegi on v\xc3\xa4ga kurb, tunnevad urmelid selle kaugelt \xc3\xa4ra ja tulevad teda salaja lohutama. Samuti oskavad urmelid unen\xc3\xa4gusid ehitada.'